stanford-oval/wikipedia huggingface dataset:
Charles K. Kao

| Charles Kuen Kao> 高錕 |
| --- | --- |

Henkilötiedot
Koko nimi:  高錕
Syntynyt: 4. marraskuuta 1933 Shanghai, Kiina
Kuollut: 23. syyskuuta 2018 (84 vuotta) Sha Tin, Hongkong
Kansalaisuus:  Yhdysvallat  Iso-Britannia
Koulutus ja ura
Tutkinnot:  Imperial College London
Väitöstyön ohjaaja:  Harold Barlow
Instituutti:  Hongkongin kiinalainen yliopisto CUHK
Tutkimusalue:  optiikka
Tunnetut työt:  valokuitu
Palkinnot:   Nobelin fysiikanpalkinto (2009)
Charles Kuen Kao (perint.: 高錕; yksink.: 高锟; pinyin: Gāo Kūn; 4. marraskuuta 1933 Shanghai, Kiina – 23. syyskuuta 2018 Sha Tin, Hongkong) oli Kiinassa syntynyt brittiläis-yhdysvaltalainen fysiikan professori. Hän tutki ja kehitti valokuitujen käyttöä tiedonsiirtoon, mistä hän sai puolet vuoden 2009 fysiikan Nobelista. Toinen puoli jaettiin Willard S. Boylen ja George E. Smithin kesken.
Elämä

Kao tuli sivistyneestä ja varakkaasta perheestä Shanghain lähistöltä. Hänen isänsä opiskeli vuoden Yhdysvalloissa oikeustiedettä. Perheeseen syntyi neljä lasta, mutta vanhemmat lapset kuolivat pieninä tuhkarokkoepidemiaan. Vuonna 1948 perhe muutti Hongkongiin, missä Kao kävi koulunsa loppuun ja vuonna 1953 hän lähti Englantiin, missä hän opiskeli sähkötekniikkaa Lontoon yliopistossa. Hän suoritti 1957 tutkintonsa keskinkertaisin arvosanoin ja meni samana vuonna töihin puhelinyhtiö Standard Telephones and Cablesiin (STC), joka on telejätti ITT:n brittiläinen tytäryhtiö.
Kao siirtyi 1960 ITT:n Harlow’ssa sijaitsevaan laboratorioon. Hän väitteli 1965 Lontoon yliopistossa. Vuonna 1966 Kao ja George Hockman keksivät, että jos erittäin kirkkaasta lasista tehdään ohuita säikeitä, niitä pitkin voi siirtää valoa pitkiä matkoja ilman että signaali vaimenee olemattomiin. Tulos julkaistiin samana vuonna kuuluisassa artikkelissa ”Dielectric-fibre Surface Waveguides for Optical Frequencies”. Tästä työstä Kao sai 2009 Nobelin fysiikanpalkinnon.
Kao opetti Hongkongin kiinalaisessa yliopistossa kaksi jaksoa, 1970–1974 ja 1987–1996. Jälkimmäisellä jaksolla hän oli yliopiston varakansleri. Siinä välissä hän työskenteli jälleen ITT:n palveluksessa, tällä kertaa sen eri toimipisteissä Yhdysvalloissa. Kao ei enää 1996 palannut ITT:lle, jonka Yhdysvaltojen toiminnot oli myyty ranskalaiselle Alcatelille, vaan jatkoi sen sijaan hongkongilaisen yrityselämän palveluksessa.
Kao tapasi tulevan vaimonsa STC:llä. Heillä on kaksi lasta. Kaolla havaittiin Alzheimerin tauti vuonna 2004.
Vaikutus

Ensimmäiset käytännön sovellukset Kaon keksinnöstä toteutettiin 1970, ja 1900-luvun loppuun mennessä huomattava osa maailman tietoliikenteestä oli siirtynyt kulkemaan valokuituja pitkin.
Kun Kao sai Nobelinsa, laskettiin, että maailmassa oli yli miljardi kilometriä valokuitua.
Palkinnot ja tunnustukset

Kao on saanut lukuisia palkintoja ja arvonimiä. Hänelle on myönnetty IEEE:n Alexander Graham Bell -mitali sekä Marconin ja Kolumbuksen mitalit.  Nobelin hän sai 2009. Hän on  Brittiläisen imperiumin ritarikunnan komentaja (Commander of the Order of the British Empire, CBE) vuodesta 1993 ja Brittiläisen imperiumin ritarikomentaja (KBE) vuodesta 2010. Hongkongin kiinalaisen yliopiston tiloissa paljastettiin Kaon patsas vuonna 2010.
Valokuitua.
Carl Legien

Carl Legien (1861–1920) oli saksalainen ammattiyhdistysjohtaja, alkujaan sorvari. Legien tuli 1890 Saksan sosiaalidemokraattisten ammattiliittojen keskusjärjestön esimieheksi. Hän hoiti sittemmin myös kansainvälistä ammattiyhdistyssihteeristöä ja julkaisi sen vuosikertomukset. Hänet valittiin valtiopäiville ensi kerran 1893, sitten 1919 kansalliskokoukseen ja rauhan valtuuskuntaan ja 1920 valtakunnantalousneuvoston varapuheenjohtajaksi. Hänen julkaisujaan on muun muassa Das Koalitionsrecht der deutschen Arbeiter in Theorie und Praxis (1899).
Suomennettu julkaisu

Saksan ammattiyhdistysliike; suom. Eero Haapalainen. Savon työväen sanomalehti-osuuskunta 1910. (47 sivua)
Aiheesta muualla

Kuvia tai muita tiedostoja aiheesta Carl Legien Wikimedia Commonsissa
Iso-Hyypiö (Kuusamo)

| Iso-Hyypiö |
| --- | --- |
Maanosa:  Eurooppa
Valtiot:  Suomi
Maakunnat:  Pohjois-Pohjanmaa
Kunnat:  Kuusamo
Koordinaatit:  66°05′33″N, 28°56′53″E
Vesistöalue ja valuma-alueen tietoja
Päävesistöalue:  Koutajoen vesistö (73)
Järvinumero:  73.051.1.009
Mittaustietoja
Pinnankorkeus:  263,8 m 
Rantaviiva:  6,3 km 
Pinta-ala:  0,79 km² 
Tilavuus:  0,0057 km³ 
Keskisyvyys:  7,3 m 
Suurin syvyys:  26,2 m 
 fiIso-Hyypiö 
Iso-Hyypiö on saareton ylänköjärvi Kuusamon länsiosassa Pohjois-Pohjanmaalla. Sen pinta-ala on 79 hehtaaria. Etäisyys Kuusamon keskustasta on kahdeksantoista kilometriä luoteeseen ja Oulusta 199 kilometriä itäkoilliseen.
Maantiede

Ison-Hyypiön ulottuvuus lännestä itään on kaksi kilometriä. Pääallas käsittää noin 1,7 kilometriä pitkän lounais–koillissuuntaisen selkäveden, josta työntyy pohjoiseen nimetön lahti, jonka rannalla on asutusta. Lahden länsipuolella sijaitsee järven luoteisosan muodostava Kotilampi, jota yhdistää pääaltaaseen noin 15–30 metriä leveä salmi. Järven lounaisosan muodostaa suultaan avoin Taivallahti. Noin kolmasosa Isosta-Hyypiöstä on vähintään kymmenen metriä syvä. Syvin alue sijaitsee järven koillisosassa.
Suurin osa Ison-Hyypiön ranta-alueesta on metsämaata. Pohjoisrannalla kohoavan Huhtamäen huippu on noin 305 metriä merenpinnan yläpuolella. Järven pohjoispuolella kohoaa Hyypiövaara, jonka huippu on yli 315 metriä merenpinnan yläpuolella. Lännessä on Kiviharjut ja idässä Hyypiönsuo.
Isoon-Hyypiöön virtaa kaakosta Elijärveltä (271,7 metriä mpy) Elikanava, johon yhtyy Hyypiöpuro. Ison-Hyypiön luoteiskolkasta alkaa Kotipuro, joka virtaa länteen ja laskee Naatikkajokeen.
Ison-Hyypiön vesitilavuus on 5 698 000 kuutiometriä.
Iso-Hyypiö (73.051.1.009) kuuluu Naatikkajoen alueeseen (73.051), joka on kolmannen jakovaiheen vesistö Koutajoen vesistössä (73). Toinen jakovaihe on Naatikkajoen valuma-alue (73.05). Iso-Hyypiö on laajin Naatikkajoen alueen 18:sta vähintään hehtaarin laajuisesta vakavedestä. Toiseksi laajin on Elijärvi, jota seuraa Naatikkalampi, Pikku-Hyypiö, Iso Kalliolampi ja 13 alle kymmenen hehtaarin laajuista vakavettä.
Carl Lauritzen

Carl Hjalmar Lauritzen (4. huhtikuuta 1879 Kööpenhamina – 18. huhtikuuta 1940) oli tanskalainen näyttelijä.
Carl Lauritzen opiskeli näyttelemistä Valdemar Coldingin johdolla ja aloitti uransa Kalundborgin teatterissa vuonna 1899. Vuosina 1899–1902 hän työskenteli Carl Henriksenin teatteriseurueessa, vuosina 1903–1905 Kööpenhaminan Casinossa sekä myöhemmin muun muassa Odensen ja Aarhusin teattereissa. Vuosina 1911–1920 Lauritzen esiintyi noin 90:ssä Nordisk Filmin elokuvassa. Hän oli naimisissa näyttelijä Henny Lauritzenin kanssa ja näyttelijä Torkil Lauritzenin isä.
Elokuvia

Atlantis, 1913
Paholaisen liittolainen eli Pikajunan salaisuus, 1914
Isänmaan puolesta, 1915
Maailmanloppu, 1916
Aiheesta muualla

Internet Movie Database: Carl Lauritzen (englanniksi)
Cesária Évora

| Cesária Évora |
| --- | --- |
 Cesária Évora esiintymässä 2008.
Henkilötiedot
Syntynyt: 27. elokuuta 1941 Mindelo
Kuollut: 17. joulukuuta 2011 (70 vuotta) São Vicente
Ammatti:  laulaja
Muusikko
Laulukielet:  portugali
Aktiivisena:  1957–2011
Tyylilajit:  morna, coladeira
Levy-yhtiöt:  Lusafrica 
Aiheesta muualla
www.cesaria-evora.com
  [ Muokkaa Wikidatassa ] [ ohje ]  
Cesária Évora [sɨˈzaɾiɐ ˈɛvuɾɐ] (27. elokuuta 1941 Mindelo – 17. joulukuuta 2011 São Vicente) oli kapverdeläinen kansan- ja populaarimusiikin laulaja. Hän esitti fadoa muistuttavaa surumielistä morna-musiikkia mutta myös pirteämpää coladeiraa sekä funanáa. Hän levytti ensimmäisen albuminsa Pariisissa vuonna 1988. Évora teki kymmenen studioalbumia ja useita konserttilevyjä. Hän sai maailmanmusiikin Grammyn vuonna 2004.
Elämä ja ura

Évoran setä Xavier da Cruz oli Kap Verden tunnetuimpia säveltäjiä. Évoran ura oli pysähtyä saaren itsenäistymiseen, jolloin paikallinen huvielämä hiljeni, mutta hänet kutsuttiin levyttämään Ranskaan 1988, ja Ranskan viestimet nostivat hänen levynsä Miss Perfumado esiin ja siitä tuli menestys.
Évora oli myös ruokaohjelman WFP:n nälänvastainen lähettiläs. Solidaarisuudesta Kap Verden köyhille hän esiintyi paljain jaloin. Kotimaassaan hän oli legenda, ja hänen kuolemastaan kertoi julkisuuteen maan kulttuuriministeri. Kuoleman johdosta pidettiin kahden päivän maansuru.
Évora esiintyi viimeisen kerran Lissabonissa keväällä 2010. Suomessa hän vieraili useita kertoja, viimeisen kerran vuonna 2008 Finlandia-talossa. Hän oli tulossa Suomeen toukokuussa 2010, mutta vierailu peruuntui sairastelun vuoksi, ja samana vuonna hänelle tehtiin Ranskassa avosydänleikkaus. Hän keskeytti uransa syyskuussa 2011 terveydellisistä syistä.
Diskografia

La Diva aux pieds nus (1988)
Distino di Belita (1990)
Mar Azul (1991)
Miss Perfumado (1992)
Sodade, les plus belles mornas de Cesária (1994)
Cesária (1995)
Cabo Verde (1997)
Café Atlantico (1998)
São Vicente de Longe (2001)
Cesária Évora Anthology (2002)
Live in Paris (DVD, 2002)
Voz d'amor (2003)
Club sodade - Cesária Évora by... (2003)
Live d'amor (DVD, 2004)
Rogamar  (2006)
Nha Sentimento (2009)
Mãe Carinhosa (postuumisti 2013)
Aiheesta muualla

Singer Cesaria Evora dies at the age of 70. BBC 17.12.2011. (englanniksi)
ISO 9660

ISO 9660 on ISO-standardoitu tiedostojärjestelmä luettaville optisille levyille (CD-ROM).
ISO 9660 tiedostojärjestelmässä useampitavuiset arvot ovat tallennettu kummassakin (little, big) tavujärjestyksessä joten sitä voidaan kutsua myös bi-endian tavujärjestykseksi.
ISO 9660 on kehitystä High Sierra -tiedostojärjestelmästä (ECMA-119).
Standardin mukaiset tiedostonimet ovat rajoittuneita kahteen tasoon:
ensimmäinen taso käyttää DOS-tyylisiä 8.3 nimiä (kahdeksan merkkiä nimelle, kolme merkkiä tiedostopäätteelle)
toinen taso tukee pitkiä tiedostonimiä
Lisäksi on olemassa Rock Ridge Interchange Protocol ja Joliet-laajennuksia tiedostojärjestelmään erilaiselle metatiedolle, kuten POSIX-standardin mukaisille käyttäjäoikeuksille sekä Unicode-merkistölle. El Torito -laajennuksella CD-levyä voidaan käyttää tietokoneen käynnistämiseen (mm. live-CD).
CD-ROM levykuvan tiedostoa kutsutaan usein ISO-imageksi tai ISO-levykuvaksi standardin mukaan. Myös myöhemmän Universal Disk Format (UDF) tiedostojärjestelmän levykuvaa kutsutaan usein samalla nimellä.
Historia

Vuonna 1985 useat teknologiayritykset kuten Apple, Sony ja Microsoft kokoontuivat High Sierra hotellissa Kaliforniassa sopiakseen yhteisestä tiedostorakenteesta. Ryhmä kehitti ehdotuksen, joka julkaistiin seuraavana vuonna. Ehdotus muodosti pohjan standardille, jonka Ecma International julkaisi. Ecma toimii yhteistyössä ISO:n kanssa ja julkaistusta versiosta kehitettiin ISO 9660, joka julkaistiin vuonna 1988.
Caliban

Live 2016
Caliban on viisijäseninen metalcore-yhtye Saksasta. Yhtye on julkaissut kahdeksan studioalbumia. Jotkut Calibanin kappaleet ovat hyvinkin hardcore-painotteisia.
Historia

Caliban perustettiin Hattingenissa, Saksassa vuonna 1997. Tuolloin he soittivat nimellä ”Never Again”. Kun yhtye oli soittanut kuusi kuukautta, he nauhoittivat kaksi demokappaletta, joita ei kuitenkaan koskaan julkaistu. Lifeforce Records -niminen levy-yhtiö tarjosi heille ensimmäisenä sopimusta, kuultuaan kyseiset demobiisit. Caliban julkaisi ensimmäisen virallisen levynsä vuonna 1999, jonka jälkeen yhtye aloitti Euroopan-kiertueensa. 2000-luvulla Caliban on kiertänyt Eurooppaa aktiivisesti ja julkaissut useita albumeja. Yhtyeen seitsemäs studioalbumi ”Say Hello To Tragedy” julkaistiin vuonna 2009. Yhtye julkaisi 2. helmikuuta 2012 heidän kahdeksannen studioalbuminsa, se sijoittui sijalle 21. Saksalaisten virallisessa myyntilistassa. 24. tammikuuta 2014 Caliban julkaisi yhdeksännen studioalbuminsa Ghost Empire.
Jäsenet

Andreas Dörner – laulu (örinä)
Denis Schmidt – rytmikitara, laulu (clean)
Marc Görtz – kitara
Marco Schaller – basso, taustalaulu
Patrick Grün – rummut
Jäsenet > Entiset jäsenet

Engin Güres – basso
Boris Pracht – basso
Robert Krämer – rummut
Albumit

A Small Boy and a Grey Heaven (1999)
Vent (2001)
Shadow Hearts (2003)
The Opposite from Within (2004)
The Undying Darkness (2006)
The Awakening (2007)
Say Hello to Tragedy (2009)
I Am Nemesis (2012)
Ghost Empire (2014)
Gravity (2016)
Elements (2018)
Zeitgeister (2021)
Dystopia (2022)
Hyvinvointikeskus Lapponia

| Hyvinvointikeskus Lapponia> Kemijärven terveyskeskus ja Kemijärven aluesairaala |
| --- | --- |
Osoite:  Sairaalakatu 9, 98100 Kemijärvi
Sijainti:  Kemijärvi
Koordinaatit:  66.70527°N, 27.44211°E
Rakennustyyppi:  sosiaali- ja terveyskeskus, aiempi aluesairaala
Hyvinvointikeskus Lapponia (Sairauksien ehkäisy- ja hoitopalvelut (Kemijärvi)
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Hyvinvointikeskus Lapponia on Kemijärven kaupungissa sijaitseva sosiaali- ja terveyspalvelukeskus (terveyskeskus).  Sen taustalla oli Kemijärven aluesairaalan ja terveyskeskuksen toimintojen yhdistäminen. Ennen vuotta 2016 tämä kokonaisuus käytti joitain vuosia nimeä Sairaala Lapponia.
Leikkaustoiminta ja erikoissairaanhoito kuitenkin lakkautettiin Kemijärvellä vuonna 2014. Kesällä 2016 kaupungin sosiaalipalvelut yhdistettiin Sairaala Lapponiaan. Tähän liittyvällä nimenmuutoksella sairaalasta hyvinvointikeskukseksi Kemijärvi halusi osaltaan varautua suunnitteilla olleeseen sote-uudistukseen.
Hyvinvointikeskus Lapponia tarjoaa akuuttisairaanhoitoa ja siihen liittyvää lääkärin ilta- ja viikonloppupäivystystä päivittäin kello 8-18 Kemijärven lisäksi Sallan kunnan asukkaille. Ympärivuorokautinen akuuttisairaanhoito ja yöpäivystys kello 18-08 on tarjolla Rovaniemellä Lapin keskussairaalan päivystyksessä (Ounasrinteentie 22, Rovaniemi).
Jaakko Honkanen

Jaakko Honkanen voi tarkoittaa muiden muassa seuraavia henkilöitä:
Jaakko Honkanen (s. 1942), suomalainen jääkiekkoilija
Jaakko Honkanen, suomalainen koripalloilija
Jaakko Honkanen (1947–2017), suomalainen juoksija
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Jaakko Honkanen”, voi hakea sivunnimihaulla, laajalla sivunnimihaulla tai tekstihaulla.
Jaakko Honkanen (koripalloilija)

| Jaakko Honkanen> Henkilötiedot |
| --- | --- |
Koko nimi:  Jaakko Honkanen
Kansalaisuus:   Suomi
Koripalloilija
Pelaajaura
Seurajoukkueet
1954 1956–1963 1963–1964:   Tampereen Pyrintö  Tampereen Pyrintö  Tapiolan Honka
Jaakko Honkanen on suomalainen aktiiviuransa lopettanut koripalloilija.
Tampereen Pyrinnön kasvatti Honkanen pelasi Suomen pääsarjassa yhteensä yhdeksän kautta, joista kahdeksan Pyrinnössä ja viimeisen Tapiolan Hongassa. Hän saavutti Pyrinnössä SM-hopeaa kaudella 1958.
Jaakko Huhtanen

| Jaakko Huhtanen> Jaakko Huhtamäki |
| --- | --- |
 Huhtanen vuonna 1915.
Henkilötiedot
Syntynyt: 28. heinäkuuta 1855 Isojoki
Kuollut: 1. huhtikuuta 1943 Kankaanpää
Kansalaisuus:  Suomi
Ammatti:  maanviljelijä
Poliitikko
Puolue:  talonpoikaissääty
Asema:  valtiopäiväedustaja
Vaalipiiri:  Ikaalisten tuomiokunta
Kotipaikka:  Kankaanpää
Jaakko Tuomaanpoika Huhtanen (28. heinäkuuta 1855 Isojoki –  1. huhtikuuta 1943 Kankaanpää) oli kankaanpääläinen maanviljelijä, kauppias ja valtiopäivämies.
Huhtanen piti Kankaanpäässä maakauppaa vuodesta 1870, siirtyen maanviljelijäksi omalle tilalleen Lohikon kylään vuonna 1886. Hän sai maanviljelyksestä useita tunnustuksia ja palkintoja. Huhtanen tunnettiin paikkakunnallaan aktiivisena kunnallis- ja liike-elämän toimijana. Hän osallistui yhdessä veljensä Markuksen kanssa Kankaanpään Puhelin oy:tä edeltäneen osuuskunnan perustamiseen kesällä 1899, toimien myös perustajajäseninä osuusmeijeri Varmalassa 1900-luvun alussa sekä Kyynärjärven osuuskassassa vuodesta 1915 eteenpäin. Hänet valittiin talonpoikaissäädyssä Ikaalisten tuomiokunnan edustajaksi Suomen suurruhtinaskunnan viimeisille säätyvaltiopäiville 1905–1906, jääden erääksi viimeisistä elossa olleista säätyvaltiopäivien edustajista.
I Was a Communist for the FBI (elokuva)

| I Was a Communist for the FBI |
| --- | --- |

Ohjaaja:  Gordon Douglas
Käsikirjoittaja:  Crane Wilbur
Tuottaja:  Bryan Foy
Säveltäjä:  William Lava
Leikkaaja:  Folmar Blangsted
Pääosat:   Frank Lovejoy  Dorothy Hart 
Valmistustiedot
Valmistusmaa:  Yhdysvallat
Tuotantoyhtiö:  Warner Brothers
Levittäjä:  Warner Bros.
Ensi-ilta:  5. toukokuuta 1951
Kesto:  97 min
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
I Was a Communist for the FBI on vuonna 1951 valmistunut elokuva, joka perustuu FBI:n agenttina toimineen Matt Cveticin samannimisiin muistelmiin. Elokuvassa Cveticiä näyttelee Frank Lovejoy ja muissa rooleissa ovat muun muassa Dorothy Hart, Philip Carey ja Richard Webb. Elokuva oli ehdolla parhaan dokumentin Oscar-palkinnon saajaksi, vaikka se on sisällöltään pitkälti fiktiivinen. Elokuvasta on myöhemmin tullut B-luokan kulttiklassikko.
Warner Brothers oli pyytänyt FBI:lta yhteistyötä elokuvan tuotantoon, mutta johtaja J. Edgar Hooverin määräyksestä tähän ei suostuttu. FBI:n agentteja myös pyydettiin osallistumaan eri kaupungeissa järjestettyihin erityisnäytöksiin, mutta myös siitä kieltäydyttiin, sillä se olisi saattanut antaa käsityksen, että elokuva olisi FBI:n hyväksymä.
Aiheesta muualla

I Was a Communist for the FBI Internet Movie Databasessa (englanniksi)
COVID-19 raskauden aikana

COVID-19 raskauden aikana on aihe, josta tiedetään vähän. Koronavirustaudin vaikutuksia raskauteen ei täysin tunneta, koska luotettavaa tietoa ei ole tarpeeksi saatavilla.
Tutkimuksia > 2020

Alkuvuonna 2020 tehtiin arvioita samantyyppisten virusten, kuten SARSin ja MERSinin avulla, joiden mukaan raskaana olevilla naisilla olisi suurempi riski saada vakava infektio  , mutta maaliskuussa 2020 tehdyt tutkimukset osoittivat, että COVID-19-keuhkokuumeen kliiniset ominaisuudet olivat samanlaisia raskaana olevilla naisilla kuin ei-raskaana olevilla aikuisilla.
Toukokuussa 2020 mitkään tulokset eivät viitanneet siihen, että COVID-19 olisi ollut yhteydessä kohonneeseen keskenmenon riskiin tai ennenaikaiseen synnytykseen, eikä SARSia ja MERSiä koskevissa tutkimuksissa oltu löydetty yhteyttä viruksen ja keskenmenon tai raskauden toisella kolmanneksella käynnistyneen synnytyksen välillä.
Toukokuussa 2020 oli epäselvää, aiheuttivatko raskauden aikana ilmenevä diabetes, sydämen vajaatoiminta, tukostaipumus (liiallinen hyytyminen) tai verenpainetauti samanlaisen lisääntyneen riskin kuin ne aiheuttivat ei-raskaana oleville. Koronavirusinfektioon liittyvä laskimotukosriski on kuitenkin syytä ottaa huomioon raskauden aikana. Saatavilla olevan suppean aineiston perusteella näytti siltä, ettei tartuntaa äidistä sikiöön tapahdu viimeisen raskauskolmanneksen aikana tai tapahtuu hyvin harvoin. Mitkään tutkimustulokset eivät viitanneet COVID-19:n aiheuttamaan lisääntyneeseen keskenmenon tai synnytyksen ennenaikaisen käynnistymisen riskiin. Jos tauti ilmaantuu vakavamuotoisena, on syytä olettaa, että ennenaikainen synnytys on mahdollinen äidin yleistilan heikkenemisen vuoksi.
Tutkimuksia > 2021

Kesällä 2021 valmistuneen brittitutkimuksen mukaan virusvariantti aiheutti odottajille useammin vakavan koronataudin kuin muulle väestölle.
Joulukuussa 2021 Tampereen yliopistollisen sairaalan apulaisylilääkäri Reetta Huttunen  kertoi, että koronainfektio aiheuttaa hengenvaaran rokottamattomille odottajille ja näiden sikiöille. Raskaus alentaa vastustuskykyä ja loppuraskauden aikana keuhkojen toiminta heikentyy, kun kasvanut vatsa painaa niitä. Kansainvälisissä tutkimuksissa oli huomattu, että raskaana olevilla naisilla oli muita korkeampi riski joutua tehohoitoon ja hengityskoneeseen.
Suosituksia

Vuonna 2020 Maailman terveysjärjestö ja Yhdysvaltain tautikeskus ohjeistivat raskaana olevia naisia noudattamaan samoja ohjeita tartunnan välttämiseksi kuin muukin väestö: peittämään suunsa yskiessään, välttämään kanssakäymistä sairastuneiden kanssa ja pesemään kädet saippualla ja vedellä tai käyttämään käsihuuhdetta.
Suosituksia > Yleisiä suosituksia

Kesäkuussa 2020 Yhdistyneiden Kansakuntien väestörahasto (UNFPA) suositteli seitsemää toimenpidettä odotusajan hoitokontakteissa:
Henkilökunnalle ja potilaille turvataan käsienpesumahdollisuus ennen sisäänkäyntiä.
Kaikilla hoitolaitoksen käsipesupisteillä tulee olla saippuaa ja puhdas pyyhe tai kertakäyttöisiä käsipyyhkeitä käsien kuivaamiseen.
Jos kätilöt ovat läheisessä kontaktissa odottajien kanssa, heidän tulee säännöllisesti pestä käsiään vedellä ja saippualla vähintään 20 sekunnin ajan. Tämä tulee tehdä ennen jokaista uutta asiakasta ja vielä uudelleen ennen fyysistä tutkimusta. Kädet tulee pestä uudelleen välittömästi tutkimuksen jälkeen ja vielä kerran asiakkaan lähdettyä. Myös pintojen pyyhkimisen ja yskimisen tai aivastamisen jälkeen tulee pestä kädet joka kerta. Desinfiointiainetta voidaan mös käyttää erityisesti jos puhdasta vettä ei ole saatavilla.
Vältä koskettamasta suuhun, nenään tai silmiin.
Henkilökuntaa ja asiakkaita tulee ohjeistaa yskimään nenäliinaan tai kyynärtaipeeseen ja pesemään kädet sen jälkeen.
Kätilöiden tulee noudattaa vähintään kahden metrin turvaetäisyyttä asiakaskäyntien aikana. Kunhan käsienpesusta huolehditaan ennen fyysistä tutkimusta ja sen jälkeen, voidaan tutkimukset ja asiakaskontakti pitää ennallaan, kun on kyse odottajista, joilla ei epäillä tai ei ole vahvistettu COVID-19-tartuntaa.
Suihkuta asiakkaiden ja henkilökunnan koskemat pinnat desinfioivalla aineella. Pyyhi pinnat käsipyyhepaperilla tai puhtaalla liinalla potilaiden ja käsipesujen välissä.
Suosituksia > Raskaudenaikainen hoito

Huhtikuussa 2020 The Royal College of Obstetricians and Gynaecologistics (RCOG) ja Royal College of Midwives (RCM) totesivat, että raskaudenaikaista ja -jälkeistä hoitoa pidetään välttämättömänä ja että odottajat tarvitsevat vähintään yhtä paljon tukea, neuvoja, hoitoa ja ohjausta raskauteen, synnytykseen ja vanhemmuuteen liittyen kuin aiemminkin.
Tartuntariskin minimoimiseksi RCOG ja RCM suosittivat, että osa käynneistä hoidetaan etäyhteyksien kautta.
RCOG ja RCM suosittelivat, että asiakaskäyntiä lykättäisiin seitsemällä päivällä COVID-19-oireiden alkamisesta tai 14 päivällä, jos saman talouden toisella henkilöllä oli oireita. Jos henkilökohtainen käynti oli välttämätön, pyydettiin COVID-19-oireista tai vahvistetusti tartunnan saanutta odottajaa tiedottamaan sairaalaa tai klinikkaa ennen saapumistaan, jotta tilat ehdittäisiin järjestellä hoidon mahdollistamiseksi ilman tartuntariskiä.
Suosituksia > Synnytyksen aikana

Huhtikuussa 2020 Britannian virallisen ohjeistuksen mukaan synnyttäjillä sai ja suositeltiin olevan mukana yksi oireeton tukihenkilö avautumisvaiheen ja synnytyksen aikana.
Huhtikuussa 2020 saatujen tietojen mukaan ei ole viitteitä siihen, että virus välittyisi synnytyskanavan kautta, joten synnytystavasta (alateitse vai sektiolla) tulisi keskustella synnyttäjän kanssa ja ottaa hänen toiveensa huomioon, jos muita synnytystapaan vaikuttavia asioita ei ole. Jos synnyttäjälle oli varattu aika suunniteltuun sektioon tai synnytyksen käynnistämiseen, tuli arvioida tapauskohtaisesti, voidaanko toimenpidettä lykätä, jotta minimoidaan riski tartuttaa toisia. Raskausmateriaalien, kuten istukan, sikiökalvojen tai muiden, ei ole osoitettu altistavan synnynnäisesti koronaviruksen riskille tai tartunnalle, eivätkä ne olleet tartuntariski.
Suosituksia > Synnytyksen jälkeinen hoito

Keväällä 2020 Isossa-Britanniassa suositeltiin, ettei äitiä ja tervettä vauvaa eroteta toisistaan varotoimena synnytyksen jälkeen kevyin perustein, vaan heidän pitäisi olla lapsivuodeaikana yhdessä, ellei vastasyntyneellä ole osastohoidon tarvetta. YK:n väestörahasto suositteli, että lapsia imetetään normaalisti niin paljon ja pitkään kuin mahdollista terveydenhoitohenkilökunnan ohjeet huomioiden.
Aiheesta muualla

THL: Raskaus ja koronavirus (Arkistoitu – Internet Archive)